दरभंगा। दरभंगा शहर स मैथिली दैनिक मिथिला आवाज क प्रकाशन शुरू भ गेल। 14 दिसंबर कए स्थानीय महाराजा लक्ष्मेश्वर सिंह मेमोरियल कॉलेज परिसर में एकर लोकार्पण कैल गेल। लोकार्पण समारोह में नगर विधायक संजय सरावगी आ विधान पार्षद विनोद कुमार चौधरी उपस्थित छलाह। अखबार क लोकार्पण पर अखबार क मालिक आ असम मे शिक्षाक व्यवसाय करनिहार सीएम झा कहला जे टका क लेल इ अखबार कहियो नहि बंद होएत। ओ कहला जे मिथिला कए एकटा मैथिली अखबार आइ भेटल आ शीघ्र एकटा मैथिली भाषाक टीवी चैनल सेहो मिथिला टीवी क रूप मे भेटत। एहि समारोह मे मैथिली अकादमी क अध्यक्ष, दरभंगाक पूर्व आइजी, दरभंगा क मेयर आर कईटा महत्वपूर्ण लोक शामिल छलाह। मंचक संचालन अखबारक क्षेत्रीय संपादक अमलेंदु शेखर पाठक केलथि।
 बिहार स प्रकाशित भ रहल एहि पहिल मैथिली दैनिक क लोकार्पण पूर्णतः स्थानीय रहल आ मंच पर दरभंगा शहरक दबदबा देखल गेल। मिथिला क्षेत्र क कोनो सांसद समारोह मे नहि छलाह। बिहार विधानसभा मे प्रतिपक्ष क नेता आ दरभंगा जिला स विधायक अब्दुलबारी सिद्दीकी सेहो एहि लोकार्पण समारोह मे नहि छलाह। जेतबा पैघ इ उपलब्धि छल ओतबा पैघ एकर लोकार्पण नहि रहल। परिसर मे इ आशंका लोक क मुंह स सुनल गेल जे अखबार एकटा शहर बा एकटा जाति विशेष क बनि कए नहि रहि जाए। इ त समय बताउत मुदा कुल मिला कए अखबार जनता क हाथ मे गेला पर जतए एहि अखबार स जुडल लोक क आंखि नोरायल ओतहि जनता इ अखबार पाबि अपन एकटा सपना कए पूरा होइत देखलक। इ'समाद परिवार दिस स शुभकामना। 